Det lyder som ren science fiction, men i Aalbæk har en robot taget i skole i stedet for en syg skoleelev. Claralin Valgren er 14 år og går normalt på Aalbæk skole i 7.L. Men lige nu fjernstyrer hun en robot fra hendes hjem. Claralin Valgren har haft en større hofteoperation, der gør at hun ikke kan komme i skole. Hun må holde sig væk fra skolen helt ind til jul. Derfor er der en del klasseundervisning, som hun går glip af. Men nu har Claralin Valgren været i "skole" hver dag takket være robotten. Henne i skolen foregår undervisningen som altid. Hun kan nemt følge med og zoome ind og ud, som det passer hende. - Det er lidt som at spille computerspil, hvor man nemt kan styre den frem og tilbage, siger Claralin Valgren. Det er Frederikshavn Kommune, der har tre robotter på prøve, der har givet Claralin Valgren chancen for følge med i undervisningen selvom hun er langtidssygemeldt. - Eleven er tilstede i undervisningen gennem en kommunikationsrobot, der styres fra elevens computer i hjemmet. Eleven deltager i undervisningen gennem videodeltagelse og kan altså frit styre sin robot rundt i rummet, siger digitaliserings konsulent Morten Hedegaard ved Frederikshavn Kommune. Udover bare at være en iPad på hjul forløber dagen meget normalt for Claralin Valgren. - Det er rigtig sjovt, for så kan jeg følge med undervisningen, og hvad de andre laver. Jeg kan også køre med i frikvarterene og ned til kantinen, siger hun. Robotten er tiltænkt langtidssygemeldte elever. Så hvis man bare er syg et par dage, er der ingen robothjælp at hente.
Hvis ikke du kan komme i skole. Så kan en robot måske gøre det for dig.